b"\n_START_ARTICLE_\nTortuga d'estany\n_START_SECTION_\nMorfologia\n_START_PARAGRAPH_\nT\xc3\xa9 una closca de fins a 30 cent\xc3\xadmetres de llargada, arrodonida, fosca, de color gris, verd\xc3\xb3s o negre, amb taques i l\xc3\xadnies grogues. Compta amb 5 plaques vertebrals i 4 plaques costals, a vegades dividides o fragmentades. T\xc3\xa9 la cua llarga i pot pesar fins a 1.600 grams.\n_START_SECTION_\nH\xc3\xa0bitat i distribuci\xc3\xb3\n_START_PARAGRAPH_\nLes tortugues d'estany viuen en aig\xc3\xbces tranquil\xc2\xb7les amb abundant vegetaci\xc3\xb3, com llacs, estanys, aiguamolls o canals. La seva \xc3\xa0rea de distribuci\xc3\xb3 \xc3\xa9s Europa, \xc3\x80sia i el nord-oest d'\xc3\x80frica. La destrucci\xc3\xb3 del seu h\xc3\xa0bitat i la compet\xc3\xa8ncia d'esp\xc3\xa8cies tropicals introdu\xc3\xafdes (com la tortuga de Florida) fan de la tortuga d'estany una esp\xc3\xa8cie vulnerable segons la llista vermella de la UICN. Per aquest motiu, gaudeix d'una protecci\xc3\xb3 especial per part de la Uni\xc3\xb3 Europea i de la Convenci\xc3\xb3 de Berna.\n_START_SECTION_\nEcologia\n_START_PARAGRAPH_\nHivernant a partir de primers de novembre, repr\xc3\xa8n l'activitat al mar\xc3\xa7, quan comen\xc3\xa7a el per\xc3\xadode de reproducci\xc3\xb3. Despr\xc3\xa9s de l'aparellament, la femella pon de 4 a 15 ous en un forat a la vora de l'aigua, que recobreix primerament amb secrecions de les gl\xc3\xa0ndules anals (que mantindran la humitat dels ous mentre aquests encara siguin tous) i despr\xc3\xa9s de terra. L'eclosi\xc3\xb3 dels ous es produeix entre dos i tres mesos despr\xc3\xa9s de la posta. La longevitat de les tortugues d'estany pot superar els 100 anys, i la seva maduresa sexual arriba als 12 anys en el cas dels mascles i als 18 en el cas de les femelles. Carn\xc3\xadvora, s'alimenta sobretot de granotes, tritons, cucs, petits crustacis, petits peixos o sangoneres."